Man tronk toe na moord op bejaarde‘n 26-jarige man is Dinsdag 22 jaar tronkstraf opgelê vir die moord op Willie Andries Pretorius (64) in Augustus 2009. Teko Nicolas Radebe het vroeër skuld beken op aanklag van moord. Hy en twee medebeskuldigdes het Pretorius, van Poortsigstraat in Bergtuin in die noordooste van Pretoria, glo wreed vermoor. Regter Ntendeya Mavundla, sê Radebe het geen genade getoon aan sy slagoffer nie en verdien dus geen simpatie van die hof nie. Pretorius is met messe gesteek en met ŉ geweerkolf en vol whiskybottel doodgeslaan. Mavundla sê foto’s van die moordtoneel is skokkend. Pretorius se motor, horlosie, selfoon en ander huishoudelike items is gesteel. Radebe se medebeskuldigdes, Petrus Moloko en Johnson Ramorei, het onskuldig gepleit op aanklag van moord en roof en word afsonderlik verhoor. Moloko is ŉ voormalige werknemer van Pretorius. Pretorius se seun, Arno, en sy dogters, Tanya Symons en Izelle Jooste, sê hulle het gehoop op ŉ erger straf.